ఎన్‌పీఏలు పెరగడం మంచి పరిణామం కాదు!
- రాజన్‌ బ్యాంకింగ్‌ను గాడిలో పెట్టారు
-  దేశంలో రుణ మంజూరీ తగ్గుతోంది
-  7.5% వృద్ధిని అందుకోగలమని విశ్వసిస్తున్నా
-  కరూర్‌ వైశ్యా బ్యాంక్‌ శతాబ్ది ఉత్పవాల్లో రాష్ట్రపతి ప్రణబ్‌
                చెన్నై: దేశ బ్యాంకింగ్‌ వ్యవస్థను గాడిలో పెట్టే దిశగా 'భారతీయ రిజర్వు బ్యాంకు' (ఆర్‌బీఐ) మాజీ గవర్నర్‌ రఘురామ్‌ రాజన్‌ తీసుకున్న చర్యలు ప్రశంసనీయమైనవని రాష్ట్రపతి ప్రణబ్‌ ముఖర్జీ అన్నారు. పలు ప్రతికూల పరిస్థితులు నెలకొన్నప్పటికీ దేశ బ్యాంకింగ్‌ వ్యవస్థ సరైన దిశగా పయనింపజేసేందుకు రాజన్‌ పలు చర్యలు చేపట్టారని ప్రశంసించారు. కరూర్‌ వైశ్యా బ్యాంక్‌ శతాబ్ది వేడుకల్లో ఆయన ముఖ్య అతిథిగా పాల్గొని ప్రసంగించారు. బ్యాకింగ్‌ రంగం ఎన్‌పీఏలను సమర్థంగా ఎదుర్కొనేందుకు రాజన్‌ పలు సరైన చర్యలు తీసుకున్నట్లుగా తెలిపారు. 'వస్తు సేవల పన్ను' (జీఎస్‌టీ) సవరణ బిల్లుకు ఆమోదం తెలిపినట్లు వివరించిన ప్రణబ్‌, త్వరలోనే సర్కారు జీఎస్‌టీ పన్ను రేటు నిర్ధారించేందుకు 'జీఎస్‌టీ కౌన్సిల్‌'ను త్వరలో ఏర్పాటు చేయగలదని ఆశాభావం వ్యక్తం చేశారు. మూలాలు బలంగా ఉండడం.. మేటి సూక్ష్మ గణాంకాల నేపథ్యంలో భారత ఆర్థిక వ్యవస్థ మెరుగైన పని తీరును ప్రదర్శిస్తోందని ప్రణబ్‌ ముఖర్జీ అన్నారు. ఈ ఆర్థిక సంవత్సరంలో దేశం 7.5 శాతం వృద్ధిని అందుకోగలదన్న అంచనాతో ఉన్నట్లు తెలిపారు.
ఎన్‌పీఏలు పెరగడం సబబు కాదు...
బ్యాంకులు 'నిరర్ధక ఆస్తుల' (ఎన్‌పీఏ) బెడదను ఎదుర్కొనేందుకు భారీ మొత్తంలో కేటాయింపులు జరపాల్సిరావడం ఆరోగ్యకరమైన పరిణామం కాదని రాష్ట్రపతి ప్రణబ్‌ ముఖర్జీ అభిప్రాయపడ్డారు. దేశంలో రుణాలు అందించేందుకు ఉన్న ఒకే ఒక్క ఆదారం వాణిజ్య బ్యాంకులని ఆయన తెలిపారు. ఆర్థిక వ్యవస్థ పుంజుకోవడానికి అవసరమై తాజా రుణ వితరణ ఎన్‌పీఏ కేటాయింపులు మూలంగా పరిమితం చేయాల్సిన పరిస్థితులు నెలకొందన్నారు. ప్రపంచ ఆర్థిక సంక్షోభాన్ని కూడా తట్టుకొని మన దేశీయ బ్యాంకులు దృఢంగా నిలబడ్డాయని అన్నారు. కానీ.. ఇప్పుడు ఎన్‌పీఏలు బ్యాంకులకు గుదిబండలా మారాయని ఆయన ఆవేదన వ్యక్తం చేశారు. 2015 మార్చి నాటికి రూ.73,887 కోట్లుగా ఉన్న ఎన్‌పీఏ కేటాయింపులు 2016 మార్చి నాటికి రూ.1,70,630 కోట్లకు చేరినట్లుగా తెలిపారు. ఇది ఆహ్వానించదగ్గ పరిణామం కాదని ఆయన అన్నారు.
నగదు రహిత వ్యవస్థ దిశగా అడుగులు..
దేశంలో టెక్నాలజీ విప్లవం కారణంగా దేశం నగదురహిత ఆర్థిక వ్యవస్థ దిశగా పరుగులు పెడుతోందని మహారాష్ట్ర, తమిళనాడుల గవర్నర్‌ సి.విద్యాసాగర్‌రావు అన్నారు. రానున్న కొద్ది రోజుల్లోనే దేశం ప్రయత్నంలో సఫలం కాగలదని ఆయన విశ్వాసం వ్యక్తం చేశారు. దేశంలో ఉద్యోగాలకల్పన, యువ పారిశ్రామికవేత్తలు, స్టార్టప్‌ కంపెనీలకు ఊతం ఇవ్వడంలో బ్యాంకులు ప్రధాన పాత్ర పోషిస్తున్నట్లుగా గవర్నర్‌ వివరించారు.
మీ స్నేహితులకు రికమెండ్ చెయ్యండి